Národné biatlonové centrum Osrblie

Národné biatlonové centrum Osrblie je športové stredisko v blízkosti rovnomennej obce na strednom Slovensku. Patrí medzi elitné biatlonové areály sveta, keďže Medzinárodná biatlonová únia (IBU) mu v roku 2018 udelila najvyššiu licenciu. Tá oprávňuje biatlonové centrum organizovať preteky Svetového pohára, či majstrovstvá sveta. Majiteľom areálu je Slovenský zväz biatlonu.

 Poloha 
Biatlonový areál je situovaný v centrálnej časti Slovenska, v juhozápadnej časti okresu Brezno a v blízkosti obce Osrblie. Leží v severozápadnej časti Veporských vrchov, na pomedzí podcelkov Balocké vrchy a Čierťaž. Od Brezna je vzdialená  juhozápadne, Banská Bystrica je  západným smerom.

 Charakteristika 
Ide o jediný biatlonový areál na Slovensku, ktorý má licenciu najvyššej kategórie a tým oprávnenie organizovať národné a medzinárodné súťaže v biatlone. Má vytvorené podmienky na celoročný tréning pre aktívnych športovcov, amatérov a širokú športovú verejnosť. Zriadený bol v roku 1981, kedy sa do Osrblia presunulo centrum biatlonu zo strediska Tále a postupne sa začala budovať potrebná infraštruktúra. K strelnici tak s výraznou investičnou podporou neďalekých Železiarní Podbrezová pribudli nevyhnutné zariadenia, čím vznikol jeden z najlepších a najmodernejších stredísk svojho druhu na svete. Vytvorené podmienky a zázemie tu umožnili usporiadať viaceré preteky Majstrovstiev sveta juniorov i dospelých v biatlone. V roku 2001 bol biatlonový areál Osrblie zaradený Národného programu rozvoja športu a zaradil sa medzi areály s mimoriadnym prínosom pre obyvateľov Slovenska a rozvoj cestovného ruchu na Horehroní.

V stredisku funguje Klub biatlonu Osrblie, ktorý napomáha k príprave biatlonistov všetkých vekových kategórií, vrátane reprezentácie. Pod hlavičkou IBU (International Biathlon Union) sa tu uskutočňujú národné súťaže o Viessmann pohár a medzinárodné súťaže v zimnom aj letnom biatlone. Medzi pravidelné podujatia patria Majstrovstvá Slovenska v biatlone, IBU cup (Svetový pohár - B kategórie), Stredoeurópsky pohár, Preteky olympijských nádejí, Svetová zimná univerziáda, ako aj súťaže v letnom biatlone. Areál však využívajú aj športovci i amatérski vyznávači bežeckého lyžovania, orientačného behu, konajú sa tu zrazy, školenia, propagačné a prezentačné podujatia a pod.

 Popis areálu NBC 
Areál má rozlohu 5,2 hektárov a nachádza sa v nadmorskej výške 600 až 670 metrov. Štadión so strelnicou, štartom, cieľom a trestným kolom sa nachádza v nadmorskej výške 600 m. Strelnica v blízkosti štadiónu má 30 streleckých stanovišťami, v jej blízkosti je tiež priestor štartu a cieľa, okruh trestného kola a budova s technickým a sociálnym zázemím. Vybavenie dopĺňajú servisné kabíny so šatňami, plochy na výrobu snehu, parkoviská a priestory pre občerstvenie i spoločenské podujatia. 

Bežecké trate majú dĺžku 4 km a k dispozícii sú aj zahrievací okruh a testovacie trate, vybudované na lúkach a blízkej zvážnici v lese. Na letný biatlon slúži asfaltový okruh s dĺžkou 1,2 km, ktorý sa má predĺžiť na . V rámci modernizácie pribudne nová tribúna, ozvučenie štadióna, umelé osvetlenie tratí, umelé zasnežovanie so zásobníkom snehu a obnovia sa elektronické terče. Členitosť tratí je veľmi náročná.

 Podujatia 
Prvé preteky v biatlone sa tu konali v roku 1981, o tri roky neskôr (1984) tu boli Majstrovstvá ČSSR a v roku 1986 areál hostil prvé medzinárodné preteky. Európsky pohár v biatlone sa tu prvýkrát konal v roku 1991, následne potom aj v rokoch 1992, 1993 a 1995. Majstrovstvá sveta v biatlone juniorov sa tu konali v roku 1994 a preteky Svetového pohára, čoby previerka na Majstrovstvá sveta v biatlone v roku 1997, sa uskutočnili v roku 1996. V Osrblí sa konali aj biatlonové súťaže v rámci Svetovej Zimnej Univerziády v roku 1999 a 2015. Tunajšie centrum sa stalo opakovane aj dejiskom medzinárodných podujatí v letnom biatlone, vrátane Majstrovstiev sveta.

 Referencie 

Kategória:Osrblie
Kategória:Lyžiarske strediská na Slovensku
Kategória:Veporské vrchy
Kategória:Okres Brezno